b"\n_START_ARTICLE_\nMajakkalaiva Kallb\xc3\xa5dagrund\n_START_PARAGRAPH_\nMajakkalaiva Kallb\xc3\xa5dagrund oli ven\xc3\xa4l\xc3\xa4isilt\xc3\xa4 Suomeen vuonna 1918 j\xc3\xa4\xc3\xa4nyt, sittemmin Suomen lipun alle siirretty majakkalaiva.\n_START_SECTION_\nAlkuper\xc3\xa4\n_START_PARAGRAPH_\nAluksen tilasi Ven\xc3\xa4j\xc3\xa4n luotsiylihallitus vuonna 1856 Glasgow'ssa, Skotlannissa olevalta telakalta. Alus oli mitoiltaan vakio eli 28 x 5,9 x 2,1 metri\xc3\xa4 ja uppoamaltaan 180 tonnia. Miehist\xc3\xb6\xc3\xa4 oli kahdeksan henke\xc3\xa4. Aluksessa ei ollut konetta vaan purjeet sek\xc3\xa4 h\xc3\xb6yrykattila sumusireeni\xc3\xa4 ja ankkuripeli\xc3\xa4 varten. Valolaite oli muista poiketen iso lasitettu h\xc3\xa4kki, jossa poltettiin talikynttil\xc3\xb6it\xc3\xa4. 1900-luvun alkuvuosina alukseen vaihdettiin uudenaikainen asetyleenimajakka._NEWLINE_Aluksen asemapaikka oli Porvoon ulkopuolella Kallb\xc3\xa5dagrundin matalikolla ja nimi t\xc3\xa4m\xc3\xa4n mukaan \xd0\x9a\xd0\x90\xd0\x9b\xd0\x91\xd0\x9e\xd0\x94\xd0\x95\xd0\x9d\xd0\x93\xd0\xa0\xd0\xa3\xd0\x9d\xd0\x94\xd0\xac (Kalbodengrund). Aluksen kyljess\xc3\xa4 oli ven\xc3\xa4l\xc3\xa4istapaan valkea vy\xc3\xb6 ja nimi siin\xc3\xa4 mustalla maalattuna. Per\xc3\xa4lippu oli ven\xc3\xa4l\xc3\xa4iseen tapaan kokosininen.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nKev\xc3\xa4\xc3\xa4ll\xc3\xa4 1918 telakalla Helsingiss\xc3\xa4 ollut alus j\xc3\xa4i suomalaisille ven\xc3\xa4l\xc3\xa4isten l\xc3\xa4htiess\xc3\xa4. My\xc3\xb6hemmin alusta ei tarjottaessa huolittu takaisin. Sotakorvausasioiden yhteydess\xc3\xa4 alus mainitaan, mutta koska se oli vuonna 1944 jo poissa valtion omistuksesta, eiv\xc3\xa4t ven\xc3\xa4l\xc3\xa4iset olleet kiinnostuneet siit\xc3\xa4.   _NEWLINE_Suomalaiset asensivat kev\xc3\xa4\xc3\xa4ll\xc3\xa4 1918 alukseen  kuulamoottorin ja potkurin. Se sijoitettiin entiselle asemapaikalleen, jolloin my\xc3\xb6s nimi  suomalaistettiin, alus maalattiin kokonaan punaiseksi ja rungosta poistettiin ven\xc3\xa4l\xc3\xa4ismallinen valkoinen vy\xc3\xb6 jossa nimi oli. Puutteistaan huolimatta alus pidettiin asemapaikallaan aina vuoteen 1930, jolloin tilalle saatiin Helsingin edustalta poistettu uudempi alus.\n_START_SECTION_\nK\xc3\xa4ytt\xc3\xb6 asunto- ja rahtialuksena\n_START_PARAGRAPH_\nVanha majakkalaiva sai nyt uuden merkinn\xc3\xa4n MKH 3 ja siit\xc3\xa4 tehtiin sis\xc3\xa4vesill\xc3\xa4 ty\xc3\xb6skentelev\xc3\xa4n 2. merenmittausretkikunnan asuntolaiva. Se oli siihen tarkoitukseen t\xc3\xa4ysin sopimaton ahtaiden tilojensa vuoksi, joten alus myytiin heti, kun tilalle voitiin irrottaa tilavampi._NEWLINE_Vuonna 1938 alus myytiin er\xc3\xa4\xc3\xa4lle varustajalle, joka suoritti siin\xc3\xa4 perusteellisia muutoksia; aluksesta tuli nyt rahtilaiva nimell\xc3\xa4 Kaleva. Sittemmin nimeksi vaihdettiin Regina. T\xc3\xa4ll\xc3\xa4 nimell\xc3\xa4 se kulki aina vuoden 1963 loppuun, jolloin se poistettiin rekistereist\xc3\xa4 ja romutettiin."